b'\n_START_ARTICLE_\nRadko Kova\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v rojstnem kraju, gimnazijo in klasi\xc4\x8dni licej pa v Gorici. Bil je v prvi skupini gori\xc5\xa1kih dijakov, ki so na za\xc4\x8detku leta 1943 od\xc5\xa1li v partizane. Najprej je bil borec Severnoprimorskega odreda, nato kurir Ale\xc5\xa1a Beblerja in bolni\xc4\x8dar v Gradnikovi brigadi. Od oktobra 1943 je deloval pri VOS-u ter bil od aprila 1944 do osvoboditve politi\xc4\x8dni komisar v 2. bataljonu 2. brigade KNOJ, ki je delovala predvsem v Brdih in Bene\xc5\xa1ki Sloveniji. Po vojni je ostal v JLA in bil do leta 1948 v KNOJ-u. Nato je postal na\xc4\x8delnik doma JLA v Ljubljani (biv\xc5\xa1i Hotel Mikli\xc4\x8d). Leta 1954 je bil preme\xc5\xa1\xc4\x8den v Beograd, kjer je bil do 1964 na\xc4\x8delnik Umetni\xc5\xa1kega ansambla JLA. Od 1968 je bil glavni in odgovorni urednik osrednje jugoslovanske voja\xc5\xa1ke revije Obramba in za\xc5\xa1\xc4\x8dita. Ob delu je 1965 na Univerzi v Beogradu kon\xc4\x8dal Akademijo za gledali\xc5\xa1\xc4\x8de, radio, film in televizijo. Napisal je ve\xc4\x8d scenarijev za dokumentarne filme z obrambno vsebino (Vas v splo\xc5\xa1nem ljudskem uporu, Krajevna skupnost v prvih dneh vojne, Splo\xc5\xa1ni upor v za\xc4\x8dasno zasedenem mestu, Vojni po\xc5\xbeari v mestih itd.) Za svoje filmsko delovanje je leta 1974 prejel nagrado\xc2\xa0\xc2\xbb22. december\xc2\xab. Na leta, ki jih je pre\xc5\xbeivel v partizanih je napisal nekaj spominskih \xc4\x8dlankov, ki so bili med drugim objavljeni v reviji Borec in Primorskih novicah. Upokojen je bil kot polkovnik.'